Rumnostny wobłuk II Wjelčanskeje brunicoweje jamy dale njewjedu, Prožym wostanje. Runje tak planowanja za Rychwałdsku jamu pomjeńša, areal komandantury wojerskeho zwučowanišća Hornja Łužica w Holi njewotbagruja, kaž LEAG informuje.
Budyšin/Choćebuz (SN/at). Zakład rozsuda je wobzamknjenje zwjazkoweho sejma, kotryž je minjenu srjedu zrěčenju zwjazkoweho knježerstwa a wobhospodarjerjow milinarnjow nastupajo zakonske zakónčenje wudobywanja brunicy w Němskej přihłosował. Kaž koncern Łužiska energija a milinarnje (LEAG) zdźěli, je wuchadźejo ze zrěčenja „jasnje mjenje brunicy trěbneje, hač Łužiski rewěrowy koncept LEAG z lěta 2017 předwidźi“. Za wotbagrowanje Miłoraza pak widźi předewzaće „dale jasnu a dopokazujomnu energijopolitisku a energijohospodarsku trěbnosć“. LEAG je swoje rewěrowe planowanja přiměriła a chce prěnjotnje wotpohladanu produkciju swojich jamow pomjeńšić.
slk_Latn szl_Latn